1. NAHRANI „PURICU“



Potrebni materijali:

* plastična boca (sa širim otvorom), pomponi (male mekane loptice) ili loptice od papira, lijepilo, hvataljka (pinceta)

Kako izraditi:

* plastičnu bocu ukrasiti kljunom, očima i perjem - pretvoriti je u puricu

Kroz otvor ubacivati prstima (ili hvataljkom) kuglice hrane i tako „hraniti“ puricu.

Ovom igrom kod djece potičemo finu motoriku prstiju - pincetni hvat, okulomotornu koordinaciju, uočavanje (imenovanje) boja.

1. MOJA ŠUŠKALICA – SVIRALICA



Potrebni materijali:

* plastična boca s čepom, kamenčići ( obični ili u boji) ili neka vrsta žitarica ( kukuruz, riža ili sl.), selotejp

Kako izraditi?

* u bocu ubaciti malo kamenčića ( ili nekog drugog punjenja), zatvoriti je čepom i zalijepiti selotejpom kako se ne bi otvarala

Sviranje (šuškanje) može početi. Uz sviranje možete pjevati neku poznatu dječju pjesmu ili izgovarati brojalicu u ritmu. Npr.:


Eci peci pec,ti si mali zec

a ja mala vjeverica

eci peci pec.

Ovom igrom kod djece potičemo slušnu percepciju, osjećaj za ritam, govorne sposobnosti i sposobnost pamćenja (riječi brojalice ili pjesme).

1. „ZALIJEPI – ODLIJEPI“



Potrebni materijali:

* tvrđi papir ili karton za podložak, drveni štapići (od sladoleda) ili izrezane grančice, pik-traka (izolir-traka) ili selotejp

Kako izraditi:

* izrezati pik-traku na manje komadiće
* pripremiti štapiće (grančice) i podlogu (papir ili neka tacna)
* igra zalijepi-odlijepi može početi

Djeca lijepe štapiće na podlogu, skidaju ih, pa ponovno lijepe po želji.

Ovom igrom kod djece potičemo istraživački duh (kako što zalijepiti, skinuti), finu motoriku prstiju- pozicija palac-kažiprst, korištenje obje ruke u aktivnosti, te logičko razmišljanje i prosuđivaje.

4. POKRIVALJKA - BOJE

Potrebni materijal:



* kartonski podložak, poklopci od vlažnih maramica, kolaž papir, flomasteri, škare, ljepilo

Kako izraditi?

* Izrežite komad kartona za podlogu na kojoj ćete izraditi igru
* Od kolaža izrežite oblik u raznim bojama i zalijepite na poklopac
* Nacrtajte ili isprintajte motive koji odgovaraju boji poklopca (zeleni poklopac, a ispod drvo)
* Zalijepite motiv na kartonski podložak i na njega zalijepite poklopac u odgovarajućoj boji
* Igra može početi

Ova igra otvaranja i zatvaranja djeci je vrlo zabavna. Djeca razvijaju finu motoriku šake i prstiju, vizualnu percepciju, a ujedno ih igra potiče na prepoznavanje i imenovanje boja i motiva, a time se potiče i razvoj govora.

5. PROSTOR ZA CRTANJE / SLIKANJE

Potrebni materijal:

* Najlon ili vreća za smeće ili sl.
* Pik traka, papiri i flomasteri, bojice ili sl.

Kako izraditi?

* Izrežite najlon ili vreću i zalijepite pik trakom na zid u kući (dnevni boravak ili sl.) koji ste odabrali za crtanje vašeg djeteta
* Učvrstite papir za crtanje pik trakom i ponudite djetetu likovni materijal
* kreativnost i mašta vašeg djeteta može početi

Ovom aktivnošću dijete razvija finu motoriku šake i prstiju, baratanje predmetima poput flomastera, prostornu percepciju ( pokret u prostoru, kretanje po papiru, određivanje i lociranje postavljenih granica, snalažljivost, sposobnost prilagođavanja novim promjenjivim situacijama ( spoznaje poznato na drukčiji način, prilagođava se novom iskustvu), sposobnost rješavanja problema i likovni senzibilitet za različita sredstva i materijale te kreativnost.